مه‌یلم دى نه‌ما ئه‌و باوگه‌ زوى مرد
سه‌ده‌ها فه‌رسه‌ق له‌ تووه‌و دویرم
ئمڕوو جوى ئه‌وسا هویرم نیه‌ لاد
گووش دیامه‌ ده‌نگ خشه‌ى نه‌رم پاد
جارى تره‌ك نه‌ویشى تو دڵبه‌رمى
هه‌ر  ئه‌و دڵه‌سه‌ ئه‌وسا شكیا لاد
مه‌ردم چوو زانن چه‌ ئه‌راد كردیام؟
عه‌سر بان گوناد وه‌ لیو راد سریام
ته‌نگد بویاتا بویمه‌ خوه‌شى راد
ئه‌ساره‌ى ئاسمان ئه‌راد هاوردیام
بویمه‌ عه‌تره‌ گوڵ بووم كردییاى
دڵ راد خستیامه‌و پاڵه‌وبانى نیاى
چه‌ بكه‌مه‌و یاد چه‌ له‌ هویر بووه‌م
گه‌ن مه‌ردم سه‌نیاى خاس من فروشیاى
بویمه‌ بوڵبوڵ راد وه‌ قه‌ى داره‌وه‌
ئاوازد چڕیام شار وه‌ شاره‌وه‌
نان و نمه‌كم له‌وه‌ر چه‌ود نه‌وى
ڕازم نایده‌ ده‌م سه‌گه‌یل  هاره‌وه‌
یه‌ ده‌رد تنه‌ من چه‌لى بویشم
له‌ كرده‌ویلد ئیسه‌یش بى هووشم
دڵم شكانى پا وڵاى كردى
غه‌درد گووشخاره‌س یه‌سه‌  هاگووشم
هویره‌و نه‌كه‌یدن ڕووژى بوینمه‌د
هه‌راجد بكه‌ن دى نیه‌سینمه‌د
هیمانى شوین تیرد ها سینه‌م
یه‌ك پارچه‌ مه‌كرى غه‌در  ها سینه‌د
